John Snorri Sigurjónsson fannst látinn á K2 í síðasta mánuði í sjálfheldu með reipið sem hann hékk í úr skorðum. Reipafesting hafði gefið sig og því varð John Snorri úti hangangi í reipinu, að sögn fjallgöngumanns sem gekk fram á hann.
Úkraínskur fjallgöngumaður sem gekk fram á lík göngufélaga Johns Snorra á K2 í síðasta mánuði er þess fullviss að mennirnir þrír hafi ekki hrapað í fjallinu. John Snorri hafi hangið fastur í lykkju í reipinu sem hann notaði til að síga niður fjallið.
Fram til þessa hefur ekkert verið látið uppi um hvað varð mönnunum þremur að aldurtila en úkraínski háfjallagöngumaðurinn Valentyn Sypavin segist skrifa færsluna á vefinn Explorers Web í því skyni að varpa ljósi á málið. Hann segir að engin ráðgáta sé um hvað grandaði John Snorra Sigurjónssyni og tveimur göngufélögum hans, Ali Sadpara frá Pakistan og Juan Pablo Mohr frá Chile, þegar þeir reyndu við tind Ká tveggja í febrúar.
Mennirnir þrír fundust látnir á fjallinu fyrir rúmum hálfum mánuði. Sypavin fann lík Juans Pablos fyrir neðan Flöskuhálsinn sem er erfiðasti hluti fjallsins. Síðast sást til þremenninganna á lífi í Flöskuhálsinum. Lík Johns Snorra og Alis fundust talsvert ofar. Sypavin segir að þeir hafi greinilega verið á leið niður fjallið.
John Snorri var sá mannanna sem fannst efst í fjallinu. Hann hafi hangið í reipum samanhnipraður. Vinstri höndin hafi verið vettlingslaus. Sypavin segir að John Snorri hafi greinilega sigið niður á reipafestingu sem reyndist vera brotin. Hann hafi þannig hangið í línu sem var föst í lykkju. Óvíst sé hvort hann hafi séð nokkuð vegna myrkurs eða verið of þreyttur. Til að laga þetta hefði hann þurft að klífa upp þrjá metra, án líflínu og nota tærnar á ísbroddunum á skónum til að halda sér. Slíkt hefði verið afar erfitt við þessar aðstæður.
Sypavin segir að það sé engin ráðgáta hvað grandaði þeim: þeir hafi orðið úti. Enginn þeirra hafi hrapað niður fjallið. Frostið á Ká tveimur að vetrarlagi getur orðið meira en fimmtíu stig.
John Snorri Sigurjónsson fannst látinn á K2 í síðasta mánuði í sjálfheldu með reipið sem hann hékk í úr skorðum. Reipafesting hafði gefið sig og því varð John Snorri úti hangandi í reipinu, að sögn fjallgöngumanns sem gekk fram á hann. 